## Agricultura prepara ajudes d’1,8 milions d’euros per a compensar l’increment del preu del pinso per a aqüicultura per la guerra a Ucraïna

*** La Conselleria ultima una orde de bases que cobrirà el segon semestre de 2022 i tot l’any 2023
* Este sector va produir un total de 20.535,2 tones de diferents espècies de peix en 2023 a la Comunitat Valenciana**

La Conselleria d’Agricultura, Ramaderia i Pesca prepara unes ajudes dirigides al sector aqüícola amb la finalitat de compensar l’augment del preu del pinso utilitzat en l’aqüicultura, a causa de la guerra a Ucraïna, per un import d’1,8 milions d’euros.

L’orde de bases, que ultima la Conselleria, abastarà el segon semestre de 2022 i tot l’any de 2023 i concedirà un màxim de 300.000 euros a l’any per beneficiari i cobrix el 10 % del consum anual de pinso. Són destinatàries d’esta mesura les empreses del sector que operen a la Comunitat Valenciana.

La guerra de Rússia contra Ucraïna, iniciada el 24 de febrer de 2022, va afectar els operadors del sector de l’aqüicultura de la Comunitat Valenciana. La pertorbació del flux comercial de productes bàsics essencials per a este sector, procedents de Rússia i Ucraïna, va provocar l’escassetat de matèries primeres clau i va pertorbar significativament el mercat per l’important increment dels costos.

Davant esta alteració del comerç que van patir les empreses al llarg de 2022 i 2023, la Conselleria adopta una mesura per a mitigar les conseqüències de la guerra i contribuir a l’estabilitat del sector.

L’any 2023, les empreses del sector de l’aqüicultura a la Comunitat Valenciana van produir un total de 20.535,2 tones de diferents espècies de peixos, que van aconseguir un valor de 132,5 milions d’euros. Esta producció va augmentar un 44,7 % en volum i un 48,3 % en valor respecte a les xifres de 2022.

Entre les principals espècies de peixos d’aqüicultura, pel seu volum de producció es troben, l’orada, amb 9.419,2 tones; seguida del llobarro, amb 5.818,8 tones. Quant a valor, se situa l’orada en primer lloc, amb 55,1 milions d’euros, seguida pel llobarro amb 45,8 milions d’euros.

El *Diari Oficial de la Generalitat* ha publicat l’anunci de la consulta pública prèvia sobre este projecte d’orde de la Conselleria: [https://dogv.gva.es/datos/2024/04/22/pdf/2024\_3243.pdf.](https://dogv.gva.es/datos/2024/04/22/pdf/2024_3243.pdf)

Fecha: 22/04/2024